KIRJALLINEN KYSYMYS E-1371/02 esittäjä(t): Sergio Berlato (UEN), Cristiana Muscardini (UEN),Roberta Angelilli (UEN), Roberto Bigliardo (UEN), Sebastiano Musumeci (UEN),Antonio Mussa (UEN), Mauro Nobilia (UEN), Adriana Poli Bortone (UEN)ja Franz Turchi (UEN) komissiolle. Euroopan vesiviljelyalan kriisi.



Virallinen lehti nro 052 E , 06/03/2003 s. 0063 - 0064



KIRJALLINEN KYSYMYS E-1371/02 esittäjä(t): Sergio Berlato (UEN), Cristiana Muscardini (UEN),Roberta Angelilli (UEN), Roberto Bigliardo (UEN), Sebastiano Musumeci (UEN),Antonio Mussa (UEN), Mauro Nobilia (UEN), Adriana Poli Bortone (UEN)ja Franz Turchi (UEN) komissiolle (14. toukokuuta 2002) Aihe: Euroopan vesiviljelyalan kriisi Kreikan meriahventen ja hammasahventen tuotantojärjestelmä aiheuttaa jatkuvasti vakavaa vahinkoa Euroopan unionissa, mikä johtuu kyseisestä kreikkalaisesta alasta itsestään sekä siitä, että komissio ja Kreikan hallitus eivät valvo kyseistä alaa riittävästi. Neljä tärkeintä tuottajamaata (Ranska, Italia, Portugali ja Espanja) ovat pyytäneet Euroopan komissiota tutkimaan kyseistä asiaa perusteellisemmin oikeudenmukaisen ja tasapuolisen kilpailun varmistamiseksi kaikkien jäsenvaltioiden kesken, sillä kreikkalaiset tuottajat ovat jo pitkään myyneet tuotteitaan valmistuskustannuksia alhaisempaan hintaan. Voisiko komissio ryhtyä pikaisiin toimiin sen varmistamiseksi, että Kreikan hallitus noudattaa voimassaolevaa lainsäädäntöä ja valvoo sen noudattamista? Voisiko komissio ottaa käyttöön tiukan valvontajärjestelmän sen varmistamiseksi, että Kreikassa käytetään julkista tukea ainoastaan sen alkuperäiseen tarkoitukseen? Aikooko komissio laatia uuden vihreän kirjan, johon sisältyisi realistisempi lähestymistapa vesiviljelyn kehittämiseen Euroopassa seuraavien kymmenen vuoden aikana ja jossa määriteltäisiin tavoitteet, joilla kannustettaisiin kyseisen alan tervettä kehitystä? Mihin toimiin komissio aikoo ryhtyä kyseisen, koko Euroopan vesiviljelyalaa koskevan, hälyttävän ja päivä päivältä pahenevan tilanteen ratkaisemiseksi? Franz Fischlerin komission puolesta antama vastaus (20. kesäkuuta 2002) Komissio on seurannut tiiviisti viljellyn meriahvenen ja hammasahvenen markkinahintoja unionissa, eikä asiassa sovellettavien yhteisön säännösten rikkomisesta ole mitään viitteitä. Saadakseen selkeän kuvan tilanteesta komissio on säännöllisesti yhteydessä jäsenvaltioiden kansallisiin viranomaisiin ja tuottajiin. Kalatalouden ohjauksen rahoitusvälineen (KOR) tuen Kreikan vesiviljelylle myöntää voimassa olevan lainsäädännön mukaisesti kansallinen viranomainen, joka on vastuussa kalatalouden monivuotisten ohjelmien täytäntöönpanosta ja valvonnasta. Komissio on jo ehdottanut Kreikan viranomaisille atk-pohjaisen järjestelmän käyttöönottoa meriahventa ja hammasahventa tuottavien kalaviljelmien parametrien seurannassa. Tällä hetkellä suunnitteilla oleva järjestelmä mahdollistaa luotettavien ennusteiden muodostamisen tulevasta tuotannosta ja ehkäisee siten ylituotantoa. Komissio korosti jo vihreässä kirjassaan(1), että sen mielestä vesiviljelyn kehittämisen lähtökohtana on pidettävä markkinoiden tarpeita ja että on syytä harkita, kannattaako yhteisön jatkaa tuen myöntämistä yksityisten yritysten tuotantokapasiteettiin liittyviin investointeihin sellaisten lajien kohdalla, joiden markkinat ovat saavuttamaisillaan kyllästymispisteensä. Tulevat yhteisön aloitteet vesiviljelyn kehittämisestä annetaan näiden suuntaviivojen mukaisesti. Meriahvenen ja hammasahvenen markkinatilanteesta keskusteltiin kalastustuotteiden hallintokomitean 9. huhtikuuta 2002 pidetyssä kokouksessa sekä komission ja asianomaisten jäsenvaltioiden 16. toukokuuta 2002 pidetyssä erityiskokouksessa. Kummassakaan kokouksessa ei selvinnyt, onko kysymyksessä rakenteellinen kriisi vai ovatko nykyiset ongelmat vain kausiluonteisia. Näin ollen asianomaiset jäsenvaltiot sitoutuivat keräämään lisätietoa voidakseen laatia syvällisemmän analyysin näiden lajien markkinoista. (1) KOM(2001) 135 lopullinen.